Broj: 711-I-1909-P-207/21-02-11

Zagreb, 20. rujna 2021.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavak 1. podstavka podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI), ), **na zahtjev Siniše Dančeka, pročelnika Jedinstvenog upravnog odjela Općine Molve**, za davanjem mišljenja Povjerenstva, na 143. sjednici, održanoj dana 20. rujna 2021.g. daje sljedeće:

**OČITOVANJE**

**Sukladno članku 3. ZSSI-a, privremeni zamjenici iz članka 43.a Zakona o lokalnoj i područnoj (regionalnoj) samoupravi (“narodne novine“ broj: 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) nisu dužnosnici u smislu odredbi navedenog Zakona te se na iste ne primjenjuju odredbe navedenog Zakona.**

Obrazloženje

Pročelnik Jedinstvenog upravnog odjela Općine Molve, Siniša Danček, podnio je dana 7. rujna 2021.g. dopis koji je zaprimljen pod poslovnim brojem 711-U-4611-P-207/21-01-2 te se povodom istog vodi predmet broj P-207/21.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu nije podnesen od dužnosnika osobno sukladno članku 6. stavku 1. ZSSI-a, već ga je Povjerenstvu podnijela osoba koja nije dužnosnik u smislu ZSSI-a. S obzirom da se zahtjevom traži tumačenje odredbi ZSSI-a u predmetnoj situaciji, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

U predmetnom zahtjevu se navodi da se novim izmjenama Zakona o lokalnoj i područnoj (regionalnoj) samoupravi kao i Zakona o lokalnim izborima reformirala lokalna i regionalna samouprava te je navedena reforma smanjila/ukinula zamjenike izvršnih tijela takvih jedinica. Izvršno tijelo Općine Molve nakon novih izmjena zakona, nakon provedenih redovnih lokalnih izbora, od ove godine više nema zamjenika, već se imenuje privremeni zamjenik. Član Općinskog vijeća Općine Molve, Siniša Frančić, imenovan je privremenim zamjenikom načelnika Općine Molve koji će zamijeniti općinskog načelnika ako za vrijeme trajanja mandata načelniku nastupe okolnosti zbog kojih će on biti onemogućen obavljati svoju dužnost zbog duže odsutnosti ili drugih razloga spriječenosti. Isti član je i predsjednik Udruge Športskog ribolovnog kluba ,,Bistra“ Repaš. Shodno navedenome, traži se očitovanje da li se navedeni, Siniša Frančić, nalazi u sukobu interesa jer je imenovan privremenim zamjenikom općinskog načelnika s obzirom na predsjedničku poziciju udruge koja i djeluje na području Općine Molve.

Člankom 3. ZSSI-a propisano je tko se smatra dužnosnikom u smislu navedenog Zakona i na koje osobe se navedeni Zakon primjenjuje. Time je ujedno određen i krug osoba na koje se navedeni zakon primjenjuje, odnosno djelokrug samog Povjerenstva. Osim dužnosnika koji su izričito navedeni u članku 3. stavku 1. od točke 1. do točke 41., u članku 3. stavku 2. ZSSI-a propisano je da se dužnosnicima smatraju i obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Stoga je člankom 3. ZSSI-a određen krug osoba koji su obveznici postupanja u smislu obveza, zabrana i ograničenja propisanih odredbama ZSSI-a te u odnosu na koje Povjerenstvo odlučuje o pokretanju postupka zbog moguće povrede odredbi ZSSI-a.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu odredbi ZSSI-a.

Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 144/20.) u navedeni Zakon dodan je novi članak 43.a kojim je propisano da ako za vrijeme trajanja mandata općinskog načelnika i gradonačelnika koji nemaju zamjenika nastupe okolnosti zbog kojih je općinski načelnik, odnosno gradonačelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika, odnosno gradonačelnika zamijenit će privremeni zamjenik kojeg će imenovati općinski načelnik, odnosno gradonačelnik na početku mandata iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili iz reda članova predstavničkog tijela.

Stavcima 3. do 5. navedenog članka Zakona propisano je da je zamjenik općinskog načelnika, odnosno gradonačelnika iz reda pripadnika nacionalnih manjina, odnosno pripadnika hrvatskoga naroda u jedinicama u kojima pripadnici nacionalnih manjina čine većinu stanovništva ili član predstavničkog tijela, privremeni zamjenik općinskog načelnika, odnosno gradonačelnika koji zamjenjuje općinskog načelnika, odnosno gradonačelnika za vrijeme trajanja duže odsutnosti ili drugih razloga spriječenosti zbog kojih je općinski načelnik, odnosno gradonačelnik kojemu mandat nije prestao, onemogućen obavljati svoju dužnost. Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine, odnosno grada.

Privremeni zamjenik, za vrijeme zamjenjivanja općinskog načelnika, odnosno gradonačelnika, ostvaruje prava općinskog načelnika, odnosno gradonačelnika.

Sukladno stavku 7. istog članka ovlast privremenog zamjenika za zamjenjivanje općinskog načelnika, odnosno gradonačelnika prestaje danom nastavljanja obavljanja dužnosti općinskog načelnika, odnosno gradonačelnika po prestanku razloga zbog kojih je općinski načelnik, odnosno gradonačelnik bio onemogućen u obavljanju svoje dužnosti.

Slijedom navedenog, ZSSI ne propisuje da su privremeni zamjenici iz članka 43.a Zakona o lokalnoj i područnoj (regionalnoj) samoupravi dužnosnici u smislu članka 3. stavka 1. ZSSI-a, niti su isti obnašatelji dužnosti koje kao dužnosnike imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama Zakona o službi u oružanim snagama Republike Hrvatske. Stoga je Povjerenstvo dalo očitovanje kao što je navedeno u izreci ovog akta.

Međutim, imajući u vidu da su članovi predstavničkih tijela jedinica lokalne samouprave izabrani od strane građana na mandatno razdoblje od četiri godine, kao i ovlasti tog tijela u donošenju općih akata i proračuna navedenih jedinica, obnašanje dužnosti člana Općinskog vijeća smatra se obnašanjem druge javne dužnosti izvan kruga dužnosti propisanih u članku 3. ZSSI-a. Povjerenstvo stoga smatra da bi bilo uputno da se članovi predstavničkih tijela jedinica lokalne samouprave u izvršavanju svojih zakonom propisanih ovlasti pridržavaju načela obnašanja javnih dužnosti, pa tako i pravila čija je svrha sprječavanje sukoba interesa, neovisno o tome što ih na to ne obvezuju izričite zakonske odredbe ZSSI-a, te da u obnašanju javne dužnosti vode računa da privatni interes ne stavljaju iznad javnog interesa.

Slijedom navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositelj, putem pošte
2. Objava na internetskoj stranici Povjerenstva
3. Pismohrana